इस संसद में कई सांसदों ने हिस्सा लिया. स्वाभिमानी शेतकारी संगठन के राजू शेट्टी, आम आदमी पार्टी छोड़ चुके डा धर्मवीर गांधी, सीपीएम के सीताराम येचुरी, मोहम्मद सलीम, तपन कुमार सेन. जेडीयू के शरद यादव, अली अनवर, शिवसेना के अरविंद सावंत, कांग्रेस के बीआर पाटिल. आप दर्शक भी इन सांसद या नेताओं को जानते होंगे मगर इस मंच पर कई किसान नेताओं ने भी भाषण दिया जिन्हें आप नहीं जानते हैं, जिन्हें हम पत्रकार भी नहीं जानते हैं, मगर वे अपने अपने इलाके में किसानों की आवाज़ हैं. उनके नेता हैं. एलान हुआ कि अब पूरी कीमत और कर्ज़े से पूर्ण मुक्ति की लड़ाई आर पार होगी. किसान दाम मांग रहे हैं. बीजेपी ने वादा किया था कि लागत में पचास फीसदी जोड़कर मुनाफा तय किया जाएगा. अभी तक इस वादे के इंतज़ार में हैं. सरकार अब इस वादे पर नहीं बोलती है मगर 2022 तक किसानों की आमदनी दुगनी करने की बात करती है. सरकार को यही बताना चाहिए कि इस वक्त किसानों की आमदनी कितनी है और 2022 में दुगनी होकर कितनी हो जाएगी. किसान मांग कर रहे हैं कि अगर एक क्विंटल गेहूं उगाने में 1500 रुपया खर्चा आ रहा है तो उसमें 750 रुपया जोड़कर यानी 2250 रुपया प्रति क्विटंल दो. इस वक्त गेहूं का न्यूनतम समर्थन मूल्य 1625 रुपये है.